Llíria mostra la seua experiència de turisme cultural
07 de desembre de 2016

El municipi va acollir un dels tallers pràctics del curs que organitza la Fundació Cañada Blanch

(7 des. 2016).- La ciutat de Llíria va ser una de les seus de les sessions pràctiques programades dins de la 15a edició del Curs d'Especialització en Turisme Cultural organitzat per la Fundació Cañada Blanch, la Conselleria d'Educació, Investigació, Cultura i Esport, l'Agència Valenciana de Turisme i la Federació Valenciana de Municipis i províncies. Esta iniciativa formativa pretén aproximar als professionals i emprenedors del sector, els recursos patrimonials per a gestionar i promocionar este tipus de turisme.

Turisme Llíria va mostrar als assistents l'experiència local a través d'una visita taller al municipi, on van ser rebuts per l'alcalde Manolo Civera i l'edil de Turisme, Ferran Pina.

La jornada es va obrir amb una ponència del tècnic municipal, Vicent Sesé, sobre este model de desenvolupament de turisme cultural, que es va celebrar al Museu Arqueològic de Llíria.

Posteriorment, l'Ajuntament va oferir un recorregut guiat per alguns dels monuments més emblemàtics de la localitat com l'església de la Sang, els Banys Àrabs i els Mausoleus Romans. Esta visita va comptar amb l'acompanyament de música barroca interpretada per músics del Conservatori Municipal i la projecció dels audiovisuals que ajuden a interpretar estos conjunts patrimonials.